CELEX: 32021D0326
Language: sk
Date: 2021-02-22 00:00:00
Title: Rozhodnutie Rady (EÚ) 2021/326 z 22. februára 2021 o pozícii, ktorá sa má v mene Únie prijať vo Výbore pre obchod zriadenom Dohodou o obchode medzi Európskou úniou a jej členskými štátmi na jednej strane a Kolumbiou, Peru a Ekvádorom na strane druhej, pokiaľ ide o zmenu dodatku 1 k prílohe XII (Verejné obstarávanie)

24.2.2021   
               
               
                  SK
               
               
                  Úradný vestník Európskej únie
               
               
                  L 64/8
               
            
         ROZHODNUTIE RADY (EÚ) 2021/326
         z 22. februára 2021
         o pozícii, ktorá sa má v mene Únie prijať vo Výbore pre obchod zriadenom Dohodou o obchode medzi Európskou úniou a jej členskými štátmi na jednej strane a Kolumbiou, Peru a Ekvádorom na strane druhej, pokiaľ ide o zmenu dodatku 1 k prílohe XII (Verejné obstarávanie)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej články 91 a 100 ods. 2 a článok 207 ods. 4 prvý pododsek v spojení s článkom 218 ods. 9,
         so zreteľom na Dohodu o obchode medzi Európskou úniou a jej členskými štátmi na jednej strane a Kolumbiou, Peru a Ekvádorom na strane druhej, a najmä na jej článok 191,
         so zreteľom na návrh Európskej komisie,
         keďže:
         
                     (1)
                  
                  
                     V súlade s rozhodnutím Rady 2012/735/EÚ (1) Únia podpísala Dohodu o obchode medzi Európskou úniou a jej členskými na jednej strane a Kolumbiou a Peru na strane druhej (ďalej len „dohoda o obchode“) a dohoda sa predbežne sa vykonáva od 1. marca 2013 medzi Úniou a Peru a od 1. augusta 2013 medzi Úniou a Kolumbiou. Dohoda o obchode bola zmenená protokolom o pristúpení Ekvádoru k dohode (2), ktorý bol podpísaný 11. novembra 2016 v súlade s rozhodnutím Rady (EÚ) 2016/2369 (3) a predbežne sa vykonáva od 1. januára 2017.
                  
               
                     (2)
                  
                  
                     Článkom 191 dohody o obchode sa stanovujú postupy týkajúce sa úpravy alebo opravy rozsahu obstarávania zmluvnej strany patriaceho do pôsobnosti hlavy VI dohody o obchode.
                  
               
                     (3)
                  
                  
                     V dodatku 1 k prílohe XII k dohode o obchode sa stanovujú kolumbijské orgány ústrednej vládnej moci, na ktorých obstarávanie sa vzťahuje hlava VI dohody o obchode (ďalej len „zoznam obstarávateľských subjektov“).
                  
               
                     (4)
                  
                  
                     Na zasadnutí podvýboru pre verejné obstarávanie, ktoré sa uskutočnilo 17. októbra 2019 v Bogote, Kolumbia informovala Úniu o svojom zámere aktualizovať zoznam obstarávateľských subjektov a doplniť ho o šesť agentúr na úrovni výkonnej moci, ktoré boli vytvorené po roku 2011. Právomoci, ktoré v súčasnosti vykonávajú takéto agentúry, vykonávali v čase uzavretí rokovaní o dohode o obchode v roku 2010 obstarávateľské subjekty na ministerskej úrovni.
                  
               
                     (5)
                  
                  
                     Únia a Kolumbia sa dohodli, že zoznam obstarávateľských subjektov by sa preto mal aktualizovať.
                  
               
                     (6)
                  
                  
                     Je preto potrebné zmeniť zoznam obstarávateľských subjektov. Únia a Kolumbia súhlasia s tým, že takáto aktualizácia si nevyžaduje kompenzačné vyrovnania, keďže ide o menšiu zmenu podľa článku 191 ods. 2 písm. a) dohody o obchode,
                  
               
                     (7)
                  
                  
                     Podľa článku 14 ods. 3 v spojení s článkom 12 ods. 4 dohody o obchode rozhodnutie sa má prijať vo Výbore pre obchod zriadenom dohodou o obchode (ďalej len „Výbor pre obchod“) Úniou a dotknutou signatárskou andskou krajinou, ak sa týka výlučne dvojstranných vzťahov medzi nimi.
                  
               
                     (8)
                  
                  
                     Je vhodné stanoviť pozíciu, ktorá sa má prijať v mene Únie vo Výbore pre obchod, keďže rozhodnutie Výboru pre obchod zmeniť zoznam obstarávateľských subjektov bude pre Úniu záväzné podľa článku 14 ods. 2 dohody o obchode,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie prijať vo Výbore pre obchod, pokiaľ ide o zmenu zoznamu obstarávateľských subjektov uvedeného v pododdiele 1 oddielu A dodatku 1 k prílohe XII k Dohode o obchode je založená na zodpovedajúcom návrhu rozhodnutia Výboru pre obchod (4).
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 22. februára 2021
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Rozhodnutie Rady 2012/735/EÚ z 31. mája 2012 o podpísaní v mene Únie a predbežnom vykonávaní Dohody o obchode medzi Európskou úniou a jej členskými štátmi na jednej strane a Kolumbiou a Peru na strane druhej (Ú. v. EÚ L 354, 21.12.2012, s. 1).
         
            (2)  Protokol o pristúpení k Dohode o obchode medzi Európskou úniou a jej členskými štátmi na jednej strane a Kolumbiou a Peru na strane druhej na účely zohľadnenia pristúpenia Ekvádoru (Ú. v. EÚ L 356, 24.12.2016, s. 3).
         
            (3)  Rozhodnutie Rady (EÚ) 2016/2369 z 11. novembra 2016 o podpise v mene Únie a predbežnom vykonávaní Protokolu o pristúpení k Dohode o obchode medzi Európskou úniou a jej členskými štátmi na jednej strane a Kolumbiou a Peru na strane druhej na účely zohľadnenia pristúpenia Ekvádoru (Ú. v. EÚ L 356, 24.12.2016, s. 1).
         
            (4)  Pozrite dokument ST 5699/21 na http://register.consilium.europa.eu.